**Budaörs Város Önkormányzat**

**Polgármesterének**

**ELŐTERJESZTÉSE**

**a Képviselő-testület 2019. február 27-i, a Közoktatási, Művelődési, Ifjúsági és Sportbizottság, a Pénzügyi Ellenőrző Bizottság és az Ügyrendi Bizottság ezt megelőző üléseire**

**Tárgy: A Clementis László önkormányzati ösztöndíjról szóló 3/2018 (II.23.) önkormányzati rendelet módosítása**

***Az előterjesztés tárgyalása Budaörs Város Önkormányzatának Szervezeti és Működési Szabályzatáról szóló 36/2010. (XI. 12.) önkormányzati rendelete (SZMSZ) 18.§ (1) bekezdése és 58.§-a alapján nyilvános ülésen történik.***

**Tisztelt Képviselő-testület!**

**Tisztelt Bizottságok!**

**Az azóta már hatályon kívül helyezett Clementis László működtetői ösztöndíjról szóló, többször módosított 50/2012. (XII. 17.) önkormányzati rendelettel Önkormányzatunk a korábban az iskolapedagógusok számára megállapított budaörsi juttatások fennmaradását igyekezett az állami fenntartásba került iskoláink, intézményeink esetében is biztosítani. Tettük mindezt azért, hogy a budaörsi oktatási intézmények korábbi kimagasló színvonalát, melyet hivatásuk iránt elkötelezett, kiváló pedagógusok fémjeleztek, meg tudjuk őrizni.**

**Ezt a célt továbbra is változatlanul szem előtt tartva 2018-ban újraalkottuk a rendeletet, hogy jobban illeszkedjék a lehetőségekhez és könnyebben alkalmazható legyen.**

**Maradt azonban így is benne olyan rendelkezés, amely időközben kiüresedett – gondolok itt elsősorban arra a szabályra, mely előírta a** Közoktatási, Művelődési, Ifjúsági és Sportbizottság számára az iskolák minősítését annak érdekében, hogy csak a megfelelő minőséget nyújtó iskola pedagógusai részesüljenek az ösztöndíjból. Az idő megmutatta, hogy a teljes egészében állami, KLIK fenntartásba került intézmények esetében nincs valódi eszközünk arra, hogy az oktatás minőségét vizsgáljuk, így ez az intézmény formálissá vált.

Másrészről nehézséget okozott, hogy a rendelet egyes esetekben lehetővé tette az ösztöndíj visszamenőleges folyósítását – különösen akkor, amikor a visszafizetés másik költségvetési évre húzódott át – és ez a kifizetés évének költségvetését torzította. Ez egyes (tárgyév végét követően lejáró próbaidős) pedagógusokat illetve a késedelmes ösztöndíj-igénylőket érinti – esetükben megszűnne a visszamenőleges igénylés lehetősége. Megmaradna viszont az értesítési kötelezettség elmulasztása miatt az ösztöndíjból kizártaknál az ösztöndíj visszamenőleges elrendelésének lehetősége, mert előfordulhat, hogy méltányolható okból (pl. betegség) maradt el az értesítés – ez minden esetben mérlegelés kérdése. A javaslat tartalmaz még a pályázati adatlapot illetően egy merőben technikai, a kitöltést megkönnyítő módosítást is.

**Javasolom a T. Bizottságoknak és a T. Képviselő-testületnek, hogy a melléklet szerinti tartalommal módosítsuk a célját egyébként kiválóan betöltő Clementis László működtetői ösztöndíjról szóló 3/2018 (II.23.) önkormányzati rendeletet.**

**Kiemelem, hogy ez a javasolt módosítás nem érinti a budaörsi iskola-pedagógusok számára a saját intézményvezetőjük által megállapított jogosultságú és mértékű, havonként folyósított ösztöndíj, valamint a minden iskolapedagógusnak alanyi jogon járó karácsonyi ösztöndíj intézményét, az arra valamint az iskolai keretösszegek megállapítására vonatkozó szabályokat, sem pedig az ösztöndíj összegszerűségét.**

1. **Előzetes hatásvizsgálati rész**
	1. Várható társadalmi, gazdasági és költségvetési hatások

A korábbi, működtetői ösztöndíj-rendelet hatásához hasonlóan továbbra is várható, hogy a budaörsi iskola-pedagógusok anyagi megbecsültsége hozzájárul ahhoz, hogy fenntartsák iskoláink eddigi kimagasló színvonalát, és ne legyen hiány kvalifikált jelentkezőkben az esetlegesen megüresedő állásokra. A módosításnak költségvetési hatása nincs, mert a Clementis-ösztöndíj intézményenkénti keretösszegét továbbra is az Önkormányzat költségvetési rendelete tartalmazza.

* 1. Adminisztratív terheket befolyásoló hatások

A rendelet csökkenti az adminisztratív terheket, mert a visszamenőleges kalkulációk elmaradnak.

* 1. A rendelet megalkotásának szükségessége, elmaradásának várható következményei

A módosító rendelet megalkotása szükséges, mert a módosítandó rendelet kiüresedett és költségvetésileg nem kezelhető szabályokat is tartalmaz.

* 1. A rendelet alkalmazásához szükséges személyi, szervezeti, tárgyi és pénzügyi feltételek

A rendelet alkalmazásához minden személyi, szervezeti, tárgyi és pénzügyi feltétel rendelkezésre áll, mert az önkormányzatot érintő szabályok változatlanok.

A fentiek alapján javasolom az előterjesztés 1. Mellékletét képező rendelet-tervezet elfogadását, ezzel a Clementis László önkormányzati ösztöndíjról szóló **3/2018 (II.23.) önkormányzati** rendelet módosítására vonatkozó rendelet megalkotását.

**Határozati javaslat az Közoktatási, Művelődési, Ifjúsági és Sport Bizottság/Pénzügyi Ellenőrző Bizottság/ Ügyrendi Bizottság részére:**

Budaörs Város Önkormányzat Képviselő-testület Közoktatási, Művelődési és Ifjúsági és Sport Bizottsága/Pénzügyi Ellenőrző Bizottsága/Ügyrendi Bizottsága megalkotásra javasoljaa Képviselő-testületnek az előterjesztés 1. Melléklete szerinti rendelet-tervezetet.

*A támogató döntéshez az SZMSZ 60. § és 37. § (2) bekezdés a) pontja alapján* ***minősített szótöbbség*** *szükséges. A határozathozatal az SZMSZ 60. § és a 38. § (1) bekezdése alapján* ***nyílt szavazással*** *történik.*

**Rendeletalkotási javaslat a Képviselő-testület részére:**

A megalkotandó rendelet-tervezet az előterjesztés 1. melléklete.

*A rendeletalkotás az SZMSZ 37.§ (2) bekezdése a) pontja alapján* ***minősített szótöbbséggel****, és a 38.§ (1) bekezdése alapján* ***nyílt szavazással*** *történik.*

***Melléklet****: 1. rendelet-tervezet*

*2. a 3/2018. (II.23.) önkormányzati rendelet szövege – jelezve benne a javasolt módosítás*

**Budaörs, 2019. február 7.**

**Wittinghoff Tamás**

Készítette: dr. Vincze Ildikó Mária ………………………………..

Látta:

Polgármesteri Kabinet: ………………………………..

Pénzügyi Iroda: ………………………………..

Törvényességi felügyelet: ………………………………..

Jegyző: dr. Bocsi István ………………………………..